Eftirlitsstofnun EFTA ( ESA ) tilkynnti í dag að stofnunin hafi hafið formlega rannsókn á því hvort raforkusamningur á milli Landsvirkjunar og þýska fyrirtækisins PCC , um afhendingu á raforku til fyrirhugaðrar kísilmálmverksmiðju PCC að Bakka í Norðurþingi , feli í sér ólögmæta ríkisaðstoð . Inn í þá rannsókn ESA kemur einnig samningur á milli Landsnets hf. og PCC um tengingu PCC við flutningskerfi raforku . Báðir samningarnir eru viðskiptasamningar sem gerðir eru beint á milli viðkomandi fyrirtækja og PCC og koma stjórnvöld ekki að gerð þeirra . Engu að síður eru samningarnir tilkynningarskyldir til ESA þar sem um fyrirtæki í opinberri eigu er að ræða . Ákvörðun ESA kemur stjórnvöldum í opna skjöldu þar sem ekki höfðu borist vísbendingar um að ástæða væri til að hefja slíka rannsókn . Í ákvörðun ESA frá því í dag felst ekki afstaða stofnunarinnar til þess hvort um ólögmætan ríkisstyrk kunni að vera að ræða eða ekki , heldur eingöngu að stofnunin telur ástæður til að kanna það nánar með því að hefja formlega rannsókn á efni þessara tveggja samninga . ESA hefur fyrr á árinu samþykkt fjárfestingarsamning milli PCC og íslenska ríkisins , vegna verkefnisins að Bakka , sem og lög nr. 41 / 2013 um heimild ríkissjóðs til að fjármagna uppbyggingu innviða vegna atvinnustarfsemi á Bakka . Ákvörðun ESA í dag hefur engin áhrif á þessar fyrri ákvarðanir ESA . Í framhaldi af ákvörðun ESA í dag gefst aðilum máls , og þriðju aðilum , færi á að koma sínum sjónarmiðum á framfæri við ESA .